Predkladacia  správa

Uznesením vlády č. 720/2003 bolo v bode B.1. uložené ministrovi dopravy, pôšt a telekomunikácií vypracovať návrh zákona na vytvorenie spoločnosti pre diaľnice a cesty pre motorové vozidlá. V  uznesení vlády č. 523/2003 bod B.3.  k aktualizácii nového projektu výstavby diaľnic a rýchlostných ciest bolo ustanovené, že príjmom spoločnosti pre diaľnice a cesty pre motorové vozidlá bude úhrada za užívanie týchto komunikácií, neskôr mýto. Návrh osobitného zákona na vytvorenie spoločnosti pre diaľnice a cesty pre motorové vozidlá je ďalším z krokov transformácie Slovenskej správy ciest (ďalej len „SSC“). Tento spôsob transformácie SSC zachová verejný charakter cestnej infraštruktúry s obmedzením nakladania s majetkom diaľničnej infraštruktúry. Rezort dopravy ako jediný akcionár takto zostane zodpovedný za rozvoj diaľničnej infraštruktúry. Projekt transformácie SSC bol schválený  uznesením č. 827/2003 a obsahuje návrh transformácie SSC v dvoch etapách. Prvou etapou bola delimitácia ciest II. a III. triedy do vlastníctva samosprávnych krajov a v druhej etape je navrhované založenie diaľničnej spoločnosti.

Potreba vytvorenia spoločnosti pre diaľnice a cesty pre motorové vozidlá vyplýva z požiadaviek Európskej únie na zlepšenie infraštruktúry a integráciu spojenú s dobudovaním národných sietí a ich prepojení do spoločnej transeurópskej siete. Členské štáty EÚ pripravujú jednotný systém spoplatňovania a financovania dopravnej infraštruktúry postavený na zvýšení výkonnosti, produktívnosti , efektívnosti, teda hlavne na transformácii výkonných organizácií zabezpečujúcich správu a prevádzku sietí.

Spoločnosť bude zabezpečovať rozvoj, správu, údržbu a  opravy  diaľnic rýchlostných ciest a ciest pre motorové vozidlá,  výber a správu finančných prostriedkov zo spoplatnenia (nálepky, neskôr mýto), výrobu a distribúciu nálepiek a bude pripravovať zavedenie spoplatnenia formou elektronického výberu mýta. 

Akciová spoločnosť postupne zníži potrebu verejných financií potrebných hlavne na rozvoj nadradenej cestnej infraštruktúry zavedením efektívnych foriem spoplatnenia a získavania úverov a výnosov nezávisle od štátneho rozpočtu SR.

Návrh zákona rieši vzťah diaľničnej spoločnosti k vlastníctvu majetku štátu. Spoločnosť sa stáva vlastníkom prioritného infraštruktúrneho majetku pri zabezpečení ochrany prioritného infraštruktúrneho majetku pred nežiadúcim nakladaním. 

	Vznikom diaľničnej spoločnosti naďalej zostane úlohou štátu zabezpečovať správu ciest I. triedy samostatnou rozpočtovou organizáciou, ktorá bude plniť úlohy aj smerom k samosprávnym krajom v oblasti cestnej databanky, hospodárenia s vozovkami a mostami, v organizácii zimnej údržby a v technickom rozvoji a technických službách aj smerom k ministerstvu.

Založenie spoločnosti pre diaľnice a cesty pre motorové vozidlá sa predpokladá bez osobitného vplyvu na zamestnanosť. Vytvorenie spoločnosti vznikne vyčlenením pracovníkov zo súčasnej Slovenskej správy ciest a odboru spoplatnenia MDPT, bez výrazného nárastu počtu zamestnancov.

Návrh zákona bol v rámci bežného postupu medzirezortného pripomienkového konania zaslaný 32 pripomienkujúcim subjektom. Z celkom vznesených 73 pripomienok bolo akceptovaných 60, 13 pripomienok bolo odôvodnene neakceptovaných z čoho boli 2 pripomienky zásadné a rozporné. 

Po rozporových rokovaniach na úrovni ministrov ostal len rozpor s Protimonopolným úradom SR, ktorý nesúhlasí, aby výkonom akcionárskych práv v diaľničnej spoločnosti bolo poverené MDPT, z dôvodu  konfliktu záujmov na ktorý poukazuje Európska komisia. 

MDPT  trvá na pôvodnom znení návrhu zákona, kde vykonávateľom akcionárskych práv v diaľničnej spoločnosti bude MDPT, ako je to už schválené v zákone o Železničnej spoločnosti a.s. a  v  zákone o letiskových spoločnostiach. 

Návrh zákona na vytvorenie spoločnosti pre diaľnice a cesty pre motorové vozidlá bol prerokovaný v poradných orgánoch vlády a to v Legislatívnej rade vlády SR a v Porade ekonomických ministrov,  ktoré ho odporučili predložiť na rokovanie vlády SR.